Подаци о неким казивачима и певачима
3. Подаци о неким казивачима и певачима 

1.	Трајко Митић, из Гркиње. Рођен је 27. маја 1893. у Гркињи. Носилац Албанске споменице. Свирао гајде целог живота и уз њих лепо певао. Није ишао у школу, али уме да чита и пише (самоук). Песме је рецитовао тачно, са лакоћом. Песме нам је казивао у магнетофон у лето 1974. у Гркињи.
2.	Милева Алексић, рођена 1897. у Русни. Удала се такође у Русни. Неписмена је. Многе песме чула од свог чиче Душана Миљковића који је био свирач, а погинуо је за време првог светског рата. Један број песама чула од других. Каже да јој је највећа радост била кад чује нову песму коју је после дуго понављала. Има деце. Посетили смо је и сликали 8. августа 1977.
3.	Младен Станимировић, из Копривнице. Рођен је 1926. године. Има четири разреда основне школе. Служио војску у Ријеци и Љубљани. Бави се пољопривредом. Свира фрулу и уме да пева. Песму „Марко Краљевић и Дете Дукадиче“ научио од стрица Вукашина Ристића, из Копривнице. Све песме нам је певао у магнетофон 12. VIII 1977. године.
4.	Нада Митић, рођена је у Чагровцу 1920. а удала се у Марину Кутину. Неписмена је. Све песме научила је од своје неписмене мајке Милике Илић, удате Николић. Милика је рођена у Чагровцу, у њему је проживела цео свој живот и у њему умрла. Милика је Нади ове песме певала или причала. Нада Митић има двоје деце и више унучади. Нада и њена деца живе у М. Кутини. Песме нам је казивала у лето 1976. године.
5.	Живка Јованчић, из Виландрице, рођена је 1911. године у Горњем Барбешу. Казивала је лазаричке песме и песме припевке 1953. године. Лазаричке песме је научила у Горњем Барбешу док је била девојка и ишла у лазарице, као и касније.
6.	Лазар Илић, из Виландрице, рођен је 1902. године. Све песме које нам је казивао научио је од других и певао их је или казивао. У дугим зимским вечерима код њега су се окупљали сељани, а он их је забављао певањем и рецитовањем песама. Песме је казивао у магнетофон, али кад смо пустили магнетофон да чује шта је казивао, одбио је да нам каже још неке песме које је очигледно знао. Песме је казивао у лето 1974. године.
7.	Риста Поповић, из Гркиње. Поповић је био свештеник у Гркињи пре рата. Песму „Извирала бистра вода Радика“ Поповић је записао 1932. године у Гркињи. Он није навео име казивача. Песму смо нашли у Летопису цркве гркињске.
8.      Руса Илић, из Гркиње. Рођена је 1896. год. у Гркињи. Цео век је проживела у Гркињи. Све песме нам је певала августа 1977. у Гркињи. Њено певање смо снимили.

Референце

Извор
 Симоновић, Драгољуб, Заплање - природа, историја, етнографија, друштвено-економски развој, породица, народне песме, Ниш, Градина; Београд, Народна књига; Етнографски институт САНУ, 1982., стр. 819-820.

Заплање